**TERMINU UN JĒDZIENU SKAIDROJUMS[[1]](#footnote-1)**

**Kompetence** – pierādīta spēja izmantot zināšanas, prasmes un personiskās, sociālās un/vai metodiskās spējas darba vai mācību situācijās un profesionālajā un personiskajā attīstībā.

**Pamatkompetences** – spējas, kas vajadzīgas visiem cilvēkiem personīgajam piepildījumam un attīstībai, nodarbināmībai, sociālajai iekļaušanai, ilgtspējīgam dzīvesveidam, veiksmīgai dzīvei miermīlīgās sabiedrībās, dzīves pārvaldībai, kurā īpaša uzmanība veltīta rūpēm par veselību, un aktīvam pilsoniskumam.

**Pamatkompetences** (angļu val. *key competences*) **mūžizglītībā:**

* rakstpratības kompetence,
* daudzvalodu kompetence,
* matemātiskā kompetence un kompetence dabaszinātnēs, tehnoloģijās un inženierzinātnēs,
* digitālā kompetence,
* personīgā, sociālā un mācīšanās mācīties kompetence,
* pilsoniskuma kompetence,
* uzņēmējdarbības kompetence,
* kultūras izpratnes un izpausmes kompetence.

**Prasme** – spēja piemērot zināšanas un izmantot zinātību, lai paveiktu uzdevumus un atrisinātu problēmas. Eiropas kvalifikāciju ietvarstruktūras kontekstā prasmes apraksta kā kognitīvas (loģiskās, intuitīvās un radošās domāšanas izmantošana) vai praktiskas (tādas, kurās izmanto roku veiklību un metodes, materiālus, darbarīkus un instrumentus).

**Spējas** – personas fiziskās un psihiskās īpašības, kas dod iespēju kaut ko sekmīgi darīt, veikt, uztvert, reaģēt un kas nodrošina šādai norisei nepieciešamos nosacījumus.

**Zināšanas** – mācību procesā saņemtās informācijas apgūšanas rezultāts. Zināšanas ir ar darba vai studiju jomu saistītu faktu, principu, teoriju un prakses kopums. Eiropas kvalifikāciju ietvarstruktūras kontekstā zināšanas apraksta kā teorētiskas un/vai faktu zināšanas.

#### Vispārējā kompetence*[[2]](#footnote-2)*

Vispārējo kompetenci veido pamatkompetences un **caurviju prasmes***.*

Eiropas Parlamenta un Eiropas Padomes ieteikumi “Padomes ieteikums (2018. gada 22. maijs) par pamatkompetencēm mūžizglītībā (Dokuments attiecas uz EEZ)” nosaka astoņas **pamatkompetences**:

1. Rakstpratības kompetence.
2. Daudzvalodu kompetence.
3. Matemātiskā kompetence un kompetence dabaszinātnēs, tehnoloģijās un inženierzinātnēs.
4. Digitālā kompetence.
5. Personīgā, sociālā un mācīšanās mācīties kompetence.
6. Pilsoniskuma kompetence.
7. Uzņēmējdarbības kompetence.
8. Kultūras izpratnes un izpausmes kompetence.

Pamatkompetences zināšanu un prasmju izteiksmē skatītas tabulā“Pamatkompetences un prasmes mūžizglītības kontekstā”.

Pamatkompetences mijiedarbībā ar **caurviju prasmēm** veicina cilvēka nodarbinātību, spēju ātri un elastīgi rīkoties mainīgajā darba tirgū. Caurviju prasmes ietver nozīmīgus cilvēka darbības kognitīvos, afektīvos un sociālos aspektus, kas attiecas uz visiem cilvēka darbības virzieniem (sk. tabulu “Caurviju prasmes”).

#### Pamatkompetences un prasmes mūžizglītības kontekstā\*[[3]](#footnote-3)

|  |  |  |  |  |  |
| --- | --- | --- | --- | --- | --- |
| **Nr.**  **p. k.** | **Pamatkompetence**  **mūžizglītības kontekstā** | **Kompetences skaidrojums** | **Prasmes** | | **Zināšanas** |
| 1. | **Rakstpratība**  (attiecināma uz dzimto valodu un valsts valodu\*\*) | Spēja identificēt, saprast, izteikt, radīt un interpretēt jēdzienus, jūtas, faktus un viedokļus gan mutiski, gan rakstiski dažādās disciplīnās un kontekstos, izmantojot vizuālus, skaņas/audio un digitālus materiālus. Tā ir spēja efektīvi komunicēt un kontaktēties ar citiem cilvēkiem atbilstošā un radošā veidā. | * Sazināties gan mutiski, gan rakstiski dažādās situācijās. * Pārvaldīt un pielāgot savu komunikāciju situācijas prasībām. * Atšķirt un izmantot dažādu veidu avotus. * Meklēt, vākt un apstrādāt informāciju, izmantot palīglīdzekļus. * Pārliecinoši un atbilstoši kontekstam formulēt un izteikt mutiskus un rakstiskus argumentus. * Kritiski domāt un novērtēt informāciju, strādāt ar to. | | Vārdu krājums.  Funkcionālā gramatika.  Valodas funkcijas.  Verbālās mijiedarbības veidi.  Literārā un neliterārā teksta specifika.  Valodas stili un intonācijas iezīmes.  Valodas un komunikācijas daudzveidība dažādos kontekstos, izmantojot vizuālus, skaņas/audio un digitālus materiālus. |
| 2. | **Daudzvalodu kompetence**  (attiecināma uz svešvalodām\*\*\*) | Spēja atbilstoši un efektīvi izmantot dažādu valodu leksikas un funkcionālās gramatikas zināšanas un izpratni par verbālo mijiedarbību un valodu reģistru galvenajiem veidiem. | * Saprast runāto vēstījumu. * Sākt, uzturēt un beigt sarunu. * Lasīt, saprast un veidot tekstus dažādos prasmju līmeņos, dažādās valodās saskaņā ar indivīda vajadzībām. * Pareizi izmantot rīkus un mācīties valodas formāli, neformāli un ikdienas visa mūža garumā. * Izteikt cieņu pret katra cilvēka individuālo lingvistisko profilu, tostarp gan cieņu pret minoritātēm piederīgu un/vai migrantu izcelsmes personu dzimto valodu, gan atzinīgu attieksmi pret valsts oficiālo(-ajām) valodu(-ām) kā vienotu mijiedarbības satvaru. | | Dažādu valodu leksika.  Funkcionālā gramatika.  Sabiedrības tradīcijas un valodu kultūras aspekti un dinamika.  Kultūru daudzveidība un starpkultūru komunikācija. |
| 3. | **Matemātiskā kompetence un kompetence dabaszinātnēs, tehnoloģijās un inženierzinātnēs** | **Matemātiskā kompetence.**  Spēja attīstīt un izmantot matemātisko domāšanu un  izpratni, lai ikdienas situācijās risinātu dažādas problēmas. | **Matemātiskās prasmes***.*   * Izmantot matemātiskās domāšanas un izklāsta (formulas, modeļi, konstrukti, grafiki, diagrammas) veidus. * Izmantot matemātiskos pamatprincipus un pamatprocesus ikdienas situācijās mājās un darbā (piemēram, finanšu prasmes). * Saprast un izvērtēt argumentācijas ķēdes. * Matemātiski domāt, saprast matemātiskos pierādījumus. * Komunicēt matemātikas valodā. * Izmantot atbilstošus palīglīdzekļus, tostarp statistikas datus un grafikus. * Saprast digitalizācijas matemātiskos aspektus. | | **Matemātiskās zināšanas.**  Skaitļi, mēri un struktūras.  Pamatdarbības un matemātiskā izklāsta pamatveidi.  Matemātisko terminu un jēdzienu lietošana. |
|  |  | **Kompetence dabaszinībās.** Spēja un gatavība izskaidrot dabas pasauli, izmantojot pieejamo zināšanu un metožu kopumu, tostarp, novērojot un eksperimentējot, lai noteiktu jautājumus un izdarītu ar pierādījumiem pamatotus secinājumus. Kompetence tehnoloģijās un inženierzinātnēs ir šo zināšanu un metožu izmantošana, reaģējot uz noteiktām cilvēku vēlmēm vai vajadzībām. Kompetence dabaszinātnēs, tehnoloģijās un inženierzinātnēs ietver izpratni par cilvēku darbības radītajām pārmaiņām un individuālu pilsonisko atbildību. | **Prasmes dabaszinībās.**   * Veikt izpētes procesu, izmantojot konkrētas metodes, tostarp novērojumus un kontrolētus eksperimentus. * Izmantot loģisko un racionālo domāšanu, lai pārbaudītu hipotēzi, un būt gatavam atteikties no savas pārliecības, ja tā ir pretrunā jauniem eksperimentāliem konstatējumiem. * Lietot tehnoloģiskos instrumentus un iekārtas, kā arī izmantot zinātniskos datus, lai sasniegtu mērķi vai, pamatojoties uz pierādījumiem, pieņemtu vai izdarītu secinājumu. * Atpazīt zinātnisku pētījumu būtiskās iezīmes. * Sazināties par secinājumiem un pamatojumu, saskaņā ar kuru tie izdarīti. * Kritiski vērtēt un pievērst uzmanību ētikas jautājumiem un drošības un vides ilgtspējas veicināšanai, jo īpaši saistībā ar zinātnes un tehnikas progresu, kas skar indivīdu, ģimeni, sabiedrību un globālus jautājumus. | | **Zināšanas dabaszinībās.**  Dabas pasaules pamatprincipi.  Fundamentāli zinātniskie jēdzieni, teorijas, principi un metodes par tehnoloģijām un tehnoloģiskajiem produktiem un procesiem.  Izpratne par ietekmi uz dabas pasauli, ko rada dabaszinātnes, tehnoloģijas, inženierzinātnes un cilvēku darbība kopumā.  Izpratne par zinātnisku teoriju lietojumu un tehnoloģiju progresu, ierobežojumiem un riskiem sabiedrībā kopumā (saistībā ar lēmumu pieņemšanu, vērtībām, morāles jautājumiem, kultūru utt.). |
| 4. | **Digitālā**  **kompetence\*\*\*\*** | Spēja pārliecināti un atbildīgi izmantot digitālās tehnoloģijas mācību un darba vajadzībām, kā arī darboties ar tām nolūkā piedalīties sabiedriskajā dzīvē. Tā ietver informācijas un datu izmantošanas pratību, komunikāciju un sadarbību, medijpratību, digitālā satura radīšanu (tostarp programmēšanu), drošību (tostarp digitālu labbūtību un ar kiberdrošību saistītas kompetences), ar intelektuālo īpašumu saistītus jautājumus, problēmu risināšanu un kritisko domāšanu. | * Izmantot digitālās tehnoloģijas, lai veicinātu savu aktīvo pilsoniskumu un sociālo iekļautību, sadarbību ar citiem un radošumu personīgu, sociālu vai komerciālu mērķu sasniegšanā. * Izmantot digitālo saturu piekļuvei, filtrēšanai, radīšanai, programmēšanai un kopīgošanai. * Pārvaldīt un aizsargāt informāciju, saturu, datus un digitālās identitātes. * Pazīt programmatūru, ierīces, mākslīgo intelektu vai robotus un efektīvi ar tiem darboties. * Izprast, kā digitālās tehnoloģijas var veicināt komunikāciju, radošumu un inovāciju. * Apzināt digitālo tehnoloģiju iespējas, ierobežojumus, ietekmi un riskus. | | Mainīgas digitālās tehnoloģijas vispārējie principi, mehānismi un loģika.  Dažādu ierīču, programmatūras un tīklu pamatfunkcijas un lietošana.  Kritiskas pieejas izmantošana attiecībā uz tās informācijas un datu derīgumu, ticamību un ietekmi, kas darīti pieejami ar digitāliem līdzekļiem. Juridiskie un ētikas principi, kas jāievēro, darbojoties ar digitālajām tehnoloģijām. |
| 5. | **Personīgā, sociālā un**  **mācīšanās mācīties kompetence** | Spēja novērot sevi  (pašnovērošanas spēja), spēja efektīvi pārvaldīt laiku un informāciju, konstruktīvi sadarboties ar citiem, saglabāt noturību un pārvaldīt savu mācīšanos un karjeru. Tas saistīts ar spēju tikt galā ar nenoteiktību un sarežģītību, mācīšanos mācīties, spēju rūpēties par savu fizisko un emocionālo labbūtību, spēju saglabāt fizisko un garīgo veselību un spēju dzīvot, rūpējoties par savu veselību un ar skatu nākotnē, spēju just empātiju un pārvaldīt konfliktus iekļaujošā un atbalstošā kontekstā. | –  –  –  –  –  –  –  –  –  –  –  –  –  –  –  –  –  – | Apzināties savas iespējas.  Koncentrēties un risināt sarežģītas situācijas.  Veikt kritisku izvērtējumu un pieņemt lēmumus.  Mācīties un strādāt gan sadarbojoties, gan patstāvīgi.  Organizēt mācīšanos un būt neatlaidīgam mācībās.  Izvērtēt mācīšanos un dalīties ar apgūto.  Vajadzības gadījumā meklēt atbalstu.  Efektīvi pārvaldīt savu karjeru un sociālo mijiedarbību.  Tikt galā ar nenoteiktību un stresu.  Konstruktīvi komunicēt dažādās vidēs.  Sadarboties komandās un risināt sarunas.  Izteikt un saprast dažādus viedokļus.  Radīt uzticēšanos un just empātiju.  Uzturēt savu personīgo, sociālo un fizisko labbūtību un mācīšanos visa mūža garumā.  Attīstīt sadarbību, pašpārliecinātību un integritāti.  Izturēties ar cieņu pret citu cilvēku dažādību un viņu vajadzībām un būt gatavam pārvarēt aizspriedumus un pieņemt kompromisus.  Apzināt un noteikt mērķus, motivēt sevi un izkopt sevī noturību un pašpārliecinātību, lai ar panākumiem mācītos visas dzīves laikā.  Pārvarēt šķēršļus un pielāgoties pārmaiņām. | Dažādās sabiedrībās un vidēs vispārpieņemtie uzvedības kodeksi un komunikācijas noteikumi. Veselīga prāta, ķermeņa un dzīvesveida komponenti.  Mācīšanās stratēģijas izvēle.  Personīgo kompetenču attīstības vajadzību apzināšanās mehānismi un iespējamo mācību un karjeras attīstības veidu meklēšanas stratēģijas. |
| 6. | **Pilsoniskuma kompetence** | Indivīdu spēja rīkoties kā atbildīgiem pilsoņiem un pilnvērtīgi piedalīties pilsoniskajā un sociālajā dzīvē, pamatojoties uz sociālo, ekonomisko, juridisko un politisko jēdzienu un struktūru izpratni, kā arī globālām norisēm un ilgtspējību. | –  –  –  –  – | Efektīvi iesaistīties kopīgu vai sabiedrības interešu jautājumu risināšanā, tostarp sabiedrības ilgtspējīgas attīstības nodrošināšanā.  Kritiski domāt un integrēti risināt problēmas. Formulēt argumentus un konstruktīvu līdzdalību kopienu pasākumos.  Pieņemt lēmumu visos līmeņos, sākot ar vietējo un valsts līmeni un beidzot ar Eiropas un starptautisko līmeni.  Piekļūt gan tradicionālajiem, gan jaunajiem mediju veidiem, tos kritiski izprast un mijiedarboties ar tiem. | Pamatjēdzieni un parādības, kas attiecas uz indivīdiem, grupām, darba organizācijām, sabiedrību, ekonomiku un kultūru.  Eiropas kopējās vērtības, kas noteiktas Līguma par Eiropas Savienību 2. pantā un Eiropas Savienības Pamattiesību hartā.  Sociālo un politisko kustību mērķi.  Vērtības un politika.  Ilgtspējīgas sistēmas, jo īpaši globālajām klimata un demogrāfiskajām pārmaiņām un to pamatcēloņiem. |
|  |  |  | –  –  –  – | Izprast mediju lomu un funkcijas demokrātiskās sabiedrībās.  Piedalīties demokrātiskā lēmumu pieņemšanā visos līmeņos un pilsoniskās aktivitātēs.  Veicināt sociālo un kultūru daudzveidību, dzimumu līdztiesību, sociālo kohēziju un ilgtspējīgu dzīvesveidu, mieru un nevardarbības kultūras pastāvēšanu, gatavību cienīt citu cilvēku privāto dzīvi un uzņemties atbildību par vidi.  Interesēties par politiskām un sociālekonomiskām norisēm, humanitārajām zinātnēm un starpkultūru komunikāciju, lai būtu gatavs pārvarēt aizspriedumus, vajadzības gadījumā pieņemt kompromisus un nodrošināt sociālo taisnīgumu un godīgumu. | Eiropas integrācija un izpratne par daudzveidību un kultūras identitātēm Eiropā un pasaulē. Izpratne par Eiropas sabiedrības daudzkultūru un sociālekonomiskajiem aspektiem un to, kā nacionālā kultūras identitāte palīdz veidot Eiropas identitāti. |
| 7. | **Uzņēmējdarbības kompetence** | Spēja izmantot izdevības un idejas un pārvērst tās par vērtībām citiem. Tās pamatā ir radošums, kritiskā domāšana un problēmu risināšana, iniciatīvas uzņemšanās un neatlaidība, kā arī spēja sadarboties, lai plānotu un pārvaldītu projektus, kam ir kultūras, sociāla vai finansiāla vērtība. | –  –  –  –  –  –  –  – | Strādāt individuāli un sadarboties ar citiem komandās. Mobilizēt resursus (cilvēku un materiālos resursus) un uzturēt darbību.  Pieņemt ar izmaksām un vērtību saistītus finansiālus lēmumus.  Efektīvi komunicēt un risināt sarunas ar citiem.  Pieņemt informētus lēmumus.  Tikt galā ar nenoteiktību un neskaidrību un ņemt vērā risku.  Uzturēt pašiniciatīvu un paškontroli, aktivitāti, tālredzību, drosmi un neatlaidību mērķu sasniegšanā. Motivēt citus un augstu vērtēt viņu idejas, empātiju, rūpes par cilvēkiem un pasauli un atbildības uzņemšanos, visā procesā izmantojot ētiskas pieejas. | Projektu plānošanas un pārvaldības pieejas, kas ietver gan procesus, gan resursus.  Ekonomika, sociālās un ekonomiskās iespējas un izaicinājumi, ar kādiem saskaras darba devēji, organizācijas vai sabiedrība.  Ētikas principi.  Ilgtspējīgas attīstības problēmjautājumi.  Stratēģiska domāšana un problēmu risināšana.  Savas stiprās un vājās puses. |
| 8. | **Kultūras izpratnes un izpausmes kompetence** | Indivīda spēja saprast un respektēt veidu, kā dažādās kultūrās tiek radoši izpaustas un izplatītas idejas un saturs, izmantojot dažādus mākslas veidus un citas kultūras formas. Tā ietver iesaistīšanos pašam savu ideju un savas vietas vai lomas sabiedrībā izpratnē, attīstīšanā un izpaušanā dažādos veidos un kontekstos. | –  –  –  –  – | Izteikt un interpretēt metaforiskas un abstraktas idejas, pieredzi un emocijas ar empātiju, izmantojot dažādus mākslas veidus un citas kultūras formas.  Apzināt un, izmantojot mākslu un citas kultūras formas, īstenot iespējas, kam ir personīga, sociāla vai komerciāla vērtība.  Iesaistīties radošos procesos gan individuāli, gan kolektīvi.  Demonstrēt cieņpilnu attieksmi pret kultūras izpausmju daudzveidību vienlaikus ar ētisku un atbildīgu pieeju attiecībā uz intelektuālā un kultūras īpašuma tiesībām. Demonstrēt zinātkāri par pasauli, atvērtību, kas ļauj iztēloties jaunas iespējas, un gatavību piedalīties kultūras pieredzes gūšanā. | Vietējā, valsts, reģionālā, Eiropas un pasaules kultūra un tās izpausmes, tostarp valodās, mantojums, tradīcijas un kultūras darbi, kā arī izpratne par to, kā šīs izpausmes var ietekmēt cita citu un indivīda idejas.  Dažādu ideju izplatīšanas veidi starp autoru, dalībniekiem un auditoriju, izmantojot rakstītus, drukātus un digitālus tekstus, teātra izrādes, filmas, deju, spēles, mākslu un dizainu, mūziku, rituālus un arhitektūru, kā arī hibrīdformas.  Indivīda izpratne par savas identitātes attīstību un kultūras mantojumu pasaulē, kur valda kultūru daudzveidība, un par to, kā caur mākslu un citām kultūras formām pasauli var gan uzlūkot, gan veidot. |

\* Tabula veidota, pamatojoties uz 2018. gada 22. maija Eiropas Parlamenta un Padomes ieteikumiem “Padomes ieteikums (2018. gada 22. maijs) par pamatkompetencēm mūžizglītībā

(Dokuments attiecas uz EEZ)”

\*\* Ministru kabineta 2022. gada 8. marta noteikumi Nr. 157 “Noteikumi par valsts valodas zināšanu apjomu un valsts valodas prasmes pārbaudes kārtību”. Pieejams: https://likumi.lv/ ta/id/330669-noteikumi-par-valsts-valodas-zinasanu-apjomu-un-valsts-valodas-prasmes-parbaudes-kartibu

\*\*\* Apguves līmeņu aprakstus skatīt 4. pielikuma 2. tabulā:Eiropas kopīgās pamatnostādnes valodas apguvei. Pašnovērtējuma tabula. Pieejams: https://rm.coe.int/ CoERMPublicCommonSearchServices/DisplayDCTMContent?documentId=090000168045bb5e

\*\*\*\* Apguves līmeņu aprakstus skatīt 4. pielikuma 4. tabulā“Digitālā kompetence”. Pieejams: http://muzizglitiba.gov.lv/sites/default/files/muzizglitiba-Digitala-kompetence.pdf

#### Caurviju prasmes[[4]](#footnote-4)

|  |  |
| --- | --- |
| **Prasmju joma** | **Apraksts** |
| **Personīgās efektivitātes prasmju kopa** | Personas brieduma pakāpe attiecībā pret sevi, citiem, darbu un vidi, spēja risināt dažādas problēmas. Prasmes, kas palīdz personai pielāgoties mainīgajām dzīves/darba prasībām, attīstīt sevi, papildināt savas zināšanas un prasmes, būt konkurētspējīgam un veiksmīgam darba tirgū. |
| **Paškontrole un stresa menedžments** | Personas var rīkoties un atbilstoši uzvesties stresa un nestandarta situācijās darbā. Paškontrole ir prasme savaldīt emocijas un neļauties kārdinājumam veikt neatbilstošas darbības, saskaroties ar apkārtējo naidīgu attieksmi vai strādājot stresa apstākļos; tā arī ir prasme pārvarēt dusmas un šķēršļus, saglabājot mieru.  **Prasmes:**   * nezaudēt koncentrēšanās spēju stresa apstākļos; * saglabāt mieru stresa situācijās; * pārvarēt šķēršļus; * koncentrēties, veicot regulārus darba pienākumus, kuriem nepieciešama nedalīta uzmanība; * samierināties ar neveiksmi un/vai veiksmes trūkumu, neļaujot tam ietekmēt darba kvalitāti; * valdīt pār savām emocijām; * pretoties iesaistei neatļautās darbībās. |
| **Pašpārliecinātība** | Pašpārliecinātība ir personas ticība savām spējām izpildīt uzdevumus. Tā ir personas pārliecība par prasmi tikt galā ar pieaugošām grūtībām, pieņemt lēmumus vai veidot viedokļus un konstruktīvi pārvarēt neveiksmes. Pašpārliecinātību var dēvēt arī par izlēmīgumu, ego spēku, neatkarību, spēcīgu sevis vizualizāciju un vēlmi uzņemties atbildību.  **Prasmes:**   * pieņemt lēmumus, neraugoties uz opozīciju no apkārtējiem; * spēcīgi un pārliecināti sevi prezentēt; * pārliecināti paust savu viedokli; * pārliecināti paust nostāju konfliktsituācijās ar augstākstāvošajiem; * pretoties publiskajam viedoklim, manipulācijām, suģestīvi prezentētai informācijai un dezinformācijai. |
| **Elastīgums** | Elastīgums ir prasme efektīvi strādāt dažādās situācijās ar atšķirīgiem cilvēkiem vai cilvēku grupām. Tā ir prasme saprast un novērtēt pretrunīgus viedokļus par konkrēto problēmu, pielāgot vai izmainīt savu pieeju, mainoties darba apstākļiem. Elastīgums ļauj cilvēkam pārņemt citas prasmes un kompetences, lai pielāgotos situācijai. Elastīguma pamatā ir prasme objektīvi uztvert situāciju, ņemot vērā citu viedokļus.  **Prasmes:**   * mainīt savu strādāšanas stilu un ieradumus (piemēram, ceļā uz darbu/no darba pavadītais laiks, virsstundas vai strādāšana papildu maiņās) saskaņā ar reālajām darba vajadzībām; * būt atvērtam jaunām idejām un pieejām; * koncentrēties dažādiem uzdevumiem; * izmēģināt dažādas pieejas viena un tā paša uzdevuma veikšanai. |
| **Radošums** | Radošums ir ļoti svarīgs mākslā, zinātnē, filozofijā un darbā ar jaunajām tehnoloģijām. Radošais process sevī iekļauj vairākus garīgos procesus, kā arī dzīves pieredzi.  **Prasmes:**   * būt atvērtam jaunām idejām un risinājumiem; * pieņemt jauno; * nemitīgi pašizpausties; * būt atvērtam personības reorganizācijai; * kritiski domāt (redzēt citādāk, ieviest jaunas metodes utt.); * iztēloties; * lietot nestandarta metodes (metodes, kuras tiek uzskatītas par netipiskām konkrētā uzdevuma izpildei); * tikt iedvesmotam un rast iedvesmu (radīt jaunu produktu, risinājumu, uzdevuma izpildi   utt.);   * pieņemt neskaidrību; * paplašināt vai pārkāpt robežas; * rast kopsavilkumu nepabeigtajam; * būt oriģinālam. |
| **Mācīšanās** | Mācīšanos raksturo vēlme apgūt jaunas zināšanas un prasmes, kuras atspoguļojas personas izaugsmē, jaunas informācijas uzņemšanā, darbība izglītības programmās un jauniegūto zināšanu izmantošana.  **Prasmes:**   * sistemātiski papildināt zināšanas; * apgūt jaunu pieredzi; * attīstīt sevi; * atrast jaunu informāciju; * mācīties no kļūdām un analizēt neveiksmes; * ieguldīt laiku un enerģiju sevis attīstībā; * apgūt jaunas prasmes uzdevumu veikšanai (datorprasmes, prezentēšanas spējas, valodas utt.). |
| **Attiecību veidošanas un apkalpošanas prasmju kopa** | Prasmes, kuras nepieciešamas citu vajadzību izpratnei un apmierināšanai. |
| **Starppersonu izpratne** | Prasme izprast saistības ar apkārtējiem. Tā ir prasme sajust un izprast citu nepateiktas vai daļēji izteiktas domas, sajūtas vai rūpes. Ar “citiem” šajā kontekstā tiek saprastas personas vai personu grupas, kuras vieno kopīgas sajūtas un rūpes. Īpaši jāņem vērā kultūras jūtīgums.  **Prasmes:**   * izprast apkārtējo sajūtas un garastāvokli; * ieklausīties, novērot, paredzēt un sagatavoties apkārtējo rīcībai; * saprast apkārtējo attieksmi, intereses, vajadzības un uzskatus; saprast attieksmes, uzvedības vai problēmu iemeslus. |
| **Klientu vajadzību izpratne** | Klienti ir nepieciešami jebkurā uzņēmējdarbībā. Izpratne iekļauj vēlmi palīdzēt un apkalpot klientus, apmierināt viņu vēlmes, kā arī prasmi koncentrēties uz klientu vajadzību izpratni. Šī prasme ir līdzīga starppersonu izpratnei, un dažkārt šīs prasmes var pārklāties.  **Prasmes:**   * izprast klientu vēlmes un intereses (empātija); * apmierināt klientu vēlmes; * izmantot abpusēji izdevīgas sarunu stratēģijas un rast kompromisus starp kompānijas un klientu interesēm; * personīgi uzņemties atbildību par klientu servisa uzlabošanu; * pielāgoties klientiem, pielāgot pakalpojumu un/vai produktu klientu vajadzībām; * neizrādīt jebkāda veida neapmierinātību ar klientu vai viņa prasībām. |
| **Sadarbība** | Sadarbība vai darbs komandā iekļauj patiesu vēlmi sadarboties ar apkārtējiem, būt par daļu no komandas, strādāt kopā, nevis individuāli vai konkurējot. Sadarbības prasme ir jāņem vērā katru reizi, kad persona ir daļa no personu grupas, kura darbojas kā komanda. Dalībai komandā ir jābūt oficiāli definētai – dažādu līmeņu vai amatu cilvēki, kuri sadarbojas, lai atrisinātu problēmu vai pabeigtu projektu, ir daļa no komandas. Komandas var būt dažādas: sākot ar trīs cilvēku grupu vai vienreizēja uzdevuma grupu, beidzot ar karakuģa apkalpi. Darbs komandā/sadarbībā ietilpst jebkura komandas dalībnieka pienākumos, un indivīdam nav nepieciešams būt līderim vai augstākstāvošam.  **Prasmes:**   * būt noderīgam; * dalīties ar savām zināšanām un prasmēm; * pietiekami iesaistīties, neapgrūtinot citus; * konstruktīvi argumentēt; * uzņemties uzdevumus, kā arī tos deleģēt; * domāt kolektīvi; * respektēt citu vīzijas un viedokļus; * ievērot noteikumus; * koncentrēties uz kopējo mērķi; * piedalīties kopējo uzdevumu veikšanā; * rast kompromisu (pieeja apkārtējiem, empātija); * būt pretimnākošam un saprotošam; * radīt patīkamu vidi (draudzīgu, pretimnākošu atmosfēru); * risināt problēmas, līdzko tās radušās; * novērtēt citu ieguldījumu un sniegt vērtējumu; * ticēt citu spējām; * ieņemt sev atbilstošu lomu un pozīciju grupā. |
| **Komunikācija** | Prasme aktīvi komunicēt, klausīties, izprast un argumentēt, kā arī labi prezentēt. Tam ir nepieciešamas komunikācijas prasmes un valodas zināšanas.  **Prasmes:**   * aktīvi komunicēt; * izteikties skaidri un citiem saprotamā veidā; * izteikties rakstiski; * argumentēt; * komunicēt ar dažādiem cilvēkiem; * veikt pašvērtējumu (spēja pielāgoties, pamatojoties uz apkārtējo viedokļiem). |
| **Ietekmes un ietekmēšanas prasmju kopa** | Personas prasme vadīt apkārtējos. Menedžmenta kompetences šajā apkopojumā ir iekļautas īpašā apakšsadaļā. |
| **Ietekme** | Ietekme uz apkārtējiem iekļauj vēlmi pārliecināt vai iespaidot apkārtējos, lai panāktu viņu atbalstu personas mērķu sasniegšanai. Šī prasme ir cieši saistīta ar starppersonu izpratni.  **Prasmes:**   * paredzēt rīcības sekas; * uzklausīt citu viedokli par sevi; * uztvert citu sajūtas un attieksmi; * izprast iemeslus, datus, faktus un skaitļus; * izmantot konkrētus piemērus, vizuālos materiālus, demonstrējumus utt.; * izveidot politisku sadarbību, iegūt atbalstu idejām; * sniegt vai noklusēt informāciju konkrētu mērķu sasniegšanai; * izprast komandas vadībai nepieciešamo grupas dinamiku. |
| **Organizācijas izpratne** | Personas prasme izprast savas vai citas grupas (klientu, piegādātāju utt.) hierarhiju un grupas pozīciju plašākā mērogā. Tā iekļauj izpratni par reālajiem lēmumu pieņēmējiem un personām, kuras var tos ietekmēt, un spēju paredzēt, kā jauni notikumi vai situācijas var ietekmēt organizācijas pozīciju iekšējā vai ārvalstu tirgū, citās organizācijās vai politikā.  **Prasmes:**   * izprast organizācijas neformālo struktūru (noteikt galvenos lēmējus, cilvēkus, kuri spēj ietekmēt lēmumus utt.); * atpazīt vārdos neizteiktus organizatoriskos ierobežojumus – kas konkrētās situācijās ir un kas nav iespējams; * izmantot pakļautības ķēdi. |
| **Vadība** | Prasme uzņemties komandas līdera lomu. Tā iekļauj apņemšanos vadīt citus ne tikai kā formālam līderim, bet gan uzņemties lomu visā – sākot ar sanāksmju vadīšanu un beidzot ar citu iedvesmošanu ar pārliecinātu vīziju un vadību.  **Prasmes:**   * informēt un motivēt cilvēkus, lai tie varētu izprast uzdevumu; * būt taisnīgam pret visiem komandas dalībniekiem; * izmantot dažādas stratēģijas, lai veicinātu komandas produktivitāti (lēmumu pieņemšana, komandas vienošanās); * risināt praktiskus jautājumus, ar ko komanda saskaras; * darboties komandas interesēs un labā; * pārliecināt citus par komandas mērķi, misiju, darba programmu, darba norises apstākļiem un veidu; * izmantot savas personības stiprās puses; * deleģēt uzdevumus; * motivēt padotos darbiniekus darbam; * izglītot padotos darbiniekus un attīstīt viņu prasmes. |
| **Citu personu izglītošana** | Prasme mācīt citus, attīstīt viņu prasmes, veicināt viņu vēlmi mācīties.  **Prasmes:**   * pozitīvi izturēties pret citiem, viņu vēlmēm pat sarežģītās situācijās, uzticēties citiem; * plānot mācību stratēģiju; * izteikt kritiku, dodot iespēju nākotnē labot savu uzvedību, dot individuālus ieteikumus personas izaugsmei; * noteikt mācību vai profesionālās pilnveides vajadzības, veidot jaunas programmas šo vajadzību apmierināšanai. |
| **Orientēšanās uz**  **sasniegumiem un**  **efektivitāti** | Efektivitāte ir cenšanās strādāt labi, vēlme sasniegt ekselences standartus. Šie standarti var būt individuālas darbības, uzlabojot savas prasmes, uz mērķi orientēta darbība, konkurētspēja un/ vai indivīda izaicinājumi, motivācija sasniegt vairāk.  **Prasmes:**   * orientēties uz mērķi/rezultātu; * sasniegt noteiktus mērķus, ievērojamus rezultātus; * būt gatavam attīstīt savas prasmes, mācīties; * pieņemt konstruktīvu kritiku; * nenovērsties no mērķa; * noteikt prioritātes mērķu sasniegšanai; * veikt uzdevumu ātri un noteiktā laikā; * strādāt precīzi un rūpīgi; * būt uzticamam. |
| **Tieksme pēc kārtības, kvalitātes, precizitātes** | Prasme uzturēt kārtību, kas palīdz novērst neskaidrības. Kārtības izjūta veicina vides, darba vietas sakārtotību un datu kvalitāti.  **Prasmes:**   * nodrošināt skaidrību par pienākumiem un funkcijām; * nodrošināt datu un projektu uzraudzību; * uzraudzīt un pārbaudīt savu un citas personas darbu vai informāciju; * uzstādīt un uzturēt informāciju sistēmas. |
| **Iniciatīva, aktīva attieksme** | Iniciatīva ir galvenais priekšnosacījums aktīvai darbībai. Persona ar iniciatīvu strādā vairāk, nekā prasa darba pienākumi, veic aktivitātes, kas uzlabo darba kvalitāti, novērš problēmas, atrod jaunus risinājumus. Prasme aktīvi darboties saistīta ar cilvēka dabisko interesi par apkārtējo pasauli, spēju aktīvi meklēt iespējas, piedalīties dažādās aktivitātēs un ietekmēt apkārtējo pasauli.  **Prasmes:**   * darīt vairāk, nekā nosaka darba pienākumi; * ātri risināt problēmas (negaidīt citu personu ieteikumus un lēmumus, nebūt pasīvam); * personīgi iesaistīties, izrādot iniciatīvu; * atrast risinājumus, iesaistīties jaunās aktivitātēs; * turpināt darboties par spīti šķēršļiem un neveiksmēm; * atšķirt dažādas iespējas. |
| **Problēmu risināšana** | Prasme risināt problēmas nozīmē atšķirt un klasificēt problēmas kontekstā. Ir svarīgi prast apskatīt problēmu no dažādiem skatu punktiem, izvēlēties un izmantot atbilstošu paņēmienu problēmas risināšanai. Tā rīkojoties, ir svarīgi reaģēt uz pārmaiņām vai veiksmīgi tikt galā ar problēmu. Visbeidzot ir svarīgi izvērtēt, kas ir noticis, kas ir apgūts, svarīgs ir ne tikai rezultāts, bet arī pati personība.  **Prasmes**:   * saprast problēmas būtību; * atšķirt būtisko no nebūtiskā; * noteikt cēloņus, sekas; * sistemātiski novērtēt problēmu; * sistemātiski risināt problēmu; * lietot intuīciju; * strukturēt problēmu; * koncentrēt uzmanību uz problēmu, nevienkāršot un neizvairīties no tās; * uzdot jautājumus, kas var palīdzēt risināt problēmu; * objektīvi novērtēt problēmu (nenovērtēt par zemu/augstu). |
| **Plānošana un organizēšana** | “Organizēšana” un “plānošana” ir termini, kas ir dabiski un automātiski saistīti ar darba procesu (personisks vai saistīts ar darbu). Tā ir prasme organizēt un plānot savu darbu, laiku un resursus. Tas ir saistīts ar orientēšanos uz sasniegumiem un analītisko domāšanu.  **Prasmes:**   * novērtēt un izmantot resursus, kas nepieciešami darbam; * redzēt visu kopainu; * sadalīt apskatāmo jautājumu mazākās vienībās un saprast to mijiedarbību; * koordinēt atsevišķas darba daļas; * neatkāpties no plāna, struktūras, veikt grozījumus, ja nepieciešams, saglabājot galveno; * noteikt prioritātes; * plānot laiku; * sakoordinēt savu darbu ar citu veikto darbu; * lietot sistemātisku, racionālu un objektīvu pieeju; * paredzēt nākamos procesus un darbības. |
| **Informācijas izmantošana un pārvaldība** | Prasme iegūt informāciju par lietām, cilvēkiem, dažādiem procesiem. Šī ir prasme novērtēt un izvēlēties informācijas avotus un pētīt dziļāk.  **Prasmes:**   * atrast precīzu informāciju, noskaidrot pretrunas, uzdodot jautājumus; * izmantot informācijas resursus; * sagatavot dokumentus un organizēt to plūsmu. |
| **Autonomija** | Prasme uzņemties atbildību par savu darbību un rīcību plānoti, taisnprātīgi un atbilstoši. Tas nozīmē, ka persona nav jākontrolē. Viņš(-a) zina, kā plānot darbu, lai to paveiktu laikā un bez stresa. Viņš(-a) prot iejusties jaunā situācijā, kaut arī tā nav skaidri noteikta.  **Prasmes:**   * veikt darbu sistemātiski, tam pilnīgi koncentrējoties; * atrast informāciju patstāvīgi, formulēt risinājumus, tos vērtēt un ieviest; * paust savu viedokli; * sevi disciplinēt (iekšējā disciplīna); * aizstāvēt savu viedokli; * meklēt atbalstu, viedokli un padomu; * pieņemt neatkarīgus lēmumus, pamatojoties uz pieredzi un savu vērtējumu;  izvērtēt savas iespējas, apzināties savu spēju robežas. |
| **Kognitīvo prasmju kopa** | Prasmes, kas atspoguļo indivīda kognitīvos procesus – kā persona domā, analizē, pamato, plāno, kritiski domā, identificē problēmas un situācijas, kā persona formulē skaidrojumus, izvirza hipotēzes un konceptus. |
| **Analītiskā domāšana** | Analītiskā domāšana ir situācijas/uzdevuma izprašana, to sadalot sīkākās detaļās vai izpētot saistības un sakarības soli pa solim, meklējot cēloni. Šī prasme ietver risināmās problēmas sistemātisku organizēšanu.  **Prasmes:**   * izvirzīt prioritātes uzdevumu veikšanai, novērtēt nozīmīgumu; * sistemātiskā veidā sadalīt kompleksu uzdevumu paveicamās daļās; * atšķirt vairākus notikumu cēloņus un sekas; * paredzēt šķēršļus un plānot nākamos soļus; * lietot vairākas analītiskās tehnikas, lai atrastu citus risinājumus, un novērtēt tos; * noteikt pamata un daudzējādas sakarības; * plānot un analizēt. |
| **Konceptuālā domāšana** | Konceptuālā domāšana ir situācijas vai problēmas izprašana, apvienojot atsevišķas daļas un veidojot kopainu. Tas ir veids, kā atrast kopīgo starp dažādām situācijām, kas katra atsevišķi nav noteicoša kompleksā situācijā. Konceptuālā domāšana ietver radošu, konceptuālu vai induktīvu spriestspēju, lai lietotu jau pastāvošu vai definētu jaunu koncepciju, līdzīgi kritiskajai domāšanai un teoriju izstrādei.  **Prasmes:**   * izmantot dzīves pieredzi, sapratni, iepriekšējo pieredzi, lai noskaidrotu un risinātu problēmu; * saskatīt būtiskas atšķirības starp pašreizējo situāciju un iepriekšējo; * atbilstoši lietot un pielāgot sarežģītas mācīšanās koncepcijas vai metodes; * identificēt attiecības starp kompleksiem datiem no dažādām jomām; * radīt jaunus modeļus un konceptus. |

Tulkojums no avota: *Transferability of Skills across Economic Sectors: Role and Importance for Employment at European Level*. RPIC-ViP in cooperation with experts from Institut für Wirtschaft, Arbeit und Kultur (Germany), National Training Fund (Czech Republic), Research Institute for Labour and Social Affairs (Czech Republic, TREXIMA (Czech Republic), 2007–2013 [skatīts 2022. gada 10. augustā]. Pieejams: <http://muzizglitiba.gov.lv/sites/default/files/Caurviju_prasmes.pdf>

1. Valsts izglītības satura centrs: Profesijas standarta un tajā ietverto profesionālo kvalifikāciju prasību izstrādes un aktualizācijas metodika, (4.redakcija), (APSTIPRINĀTS ar Valsts izglītības satura centra 2024.gada 4.novembra rīkojumu Nr.1-03/492 ), 66.-69.lpp.; 2024.

   pieejams: <https://www.visc.gov.lv/lv/media/19692/download?attachment> [↑](#footnote-ref-1)
2. Valsts izglītības satura centrs: Profesijas standarta un tajā ietverto profesionālo kvalifikāciju prasību izstrādes un aktualizācijas metodika, (4.redakcija), (APSTIPRINĀTS ar Valsts izglītības satura centra 2024.gada 4.novembra rīkojumu Nr.1-03/492 ), 4.pielikums; 79.lpp.; 2024.

   pieejams: <https://www.visc.gov.lv/lv/media/19692/download?attachment> [↑](#footnote-ref-2)
3. Valsts izglītības satura centrs: Profesijas standarta un tajā ietverto profesionālo kvalifikāciju prasību izstrādes un aktualizācijas metodika, (4.redakcija), (APSTIPRINĀTS ar Valsts izglītības satura centra 2024.gada 4.novembra rīkojumu Nr.1-03/492 ), 4.pielikuma 1.tabula; 80.-84..lpp.; 2024.

   pieejams: <https://www.visc.gov.lv/lv/media/19692/download?attachment> [↑](#footnote-ref-3)
4. Valsts izglītības satura centrs: Profesijas standarta un tajā ietverto profesionālo kvalifikāciju prasību izstrādes un aktualizācijas metodika, (4.redakcija), (APSTIPRINĀTS ar Valsts izglītības satura centra 2024.gada 4.novembra rīkojumu Nr.1-03/492 ), 4.pielikuma 5.tabula; 103.-108.lpp.; 2024.

   pieejams: <https://www.visc.gov.lv/lv/media/19692/download?attachment> [↑](#footnote-ref-4)